b'\n_START_ARTICLE_\nGoogle Desktop\n_START_PARAGRAPH_\nGoogle Desktop Search (GDS) je programski paket, ki deluje v okolju operacijskega sistema Microsoft Windows in v rahlo okrnjeni obliki tudi v okolju operacijskih sistemov Mac OS X in Linux. Namenjen je iskanju po datotekah, ki so shranjene na diskih uporabnikovega ra\xc4\x8dunalnika za razliko od spletne razli\xc4\x8dice Googla, ki i\xc5\xa1\xc4\x8de po svetovnem spletu._NEWLINE_Po namestitvi programa uporabnik v svojih nastavitvah izbere vrste datotek, po katerih dovoli indeksiranje in iskanje - Microsoft Office (Microsoft Word, Microsoft Excel, itd.), datoteke iz dru\xc5\xbeine Open Office, vsebino PDF in ve\xc4\x8dpredstavnostnih datotek, dodatno lahko dovoli tudi indeksiranje uporabnikove elektronske po\xc5\xa1te in pogovorov iz razli\xc4\x8dnih sistemov za takoj\xc5\xa1nje sporo\xc4\x8danje kot so Google Talk, MSN Messenger, Skype, Tencent QQ ter nekaterih ostalih vrst datotek. Novej\xc5\xa1e verzije GDS vsebujejo \xc5\xa1e pripomo\xc4\x8dke (angl. gadget) in vti\xc4\x8dnike (angl. plug-in), katerih vsebina se prav tako lahko indeksira. Obstajajo pa tudi pripomo\xc4\x8dki, ki prikazujejo, katere spletne strani (glej zaslonsko sliko desno) si je uporabnik nazadnje ogledal._NEWLINE_Google je aplikacijo zasnoval z namenom izbolj\xc5\xa1anja funkcionalnosti iskanja, kot neposredno konkurenco tej funkciji v operacijskih sistemih MS Windows. Zaradi Microsoftovih izbolj\xc5\xa1av, pa tudi zaradi trenda selitve programskih storitev na splet oz. vedno ve\xc4\x8dje priljubljenosti ra\xc4\x8dunalni\xc5\xa1tva v oblaku je Google septembra 2011 ukinil razvoj Google Desktop.\n_START_SECTION_\nDelovanje\n_START_PARAGRAPH_\nPo namestitvi program za\xc4\x8dne pregledovati uporabnikov ra\xc4\x8dunalnik ter izdelovati indeksno datoteko v katero shranjuje\xc2\xa0\xc2\xbbposnetke\xc2\xab\xc2\xa0vsebine vseh predhodno izbranih vrst datotek in ki je namenjena naknadnemu hitremu iskanju po indeksirani vsebini datotek._NEWLINE_Zadetki iz indeksa se nato prikazujejo poleg zadetkov iz svetovnega spleta, \xc4\x8de se uporabnik na spletni strani iskalnika Google predhodno prijavi pod uporabni\xc5\xa1kim imenom, ki je enak kot za uporabo googlove spletne po\xc5\xa1tne storitve gmail._NEWLINE_Google Desktop se lahko prikazuje kot stranska, namizna ali plavajo\xc4\x8da namizna vrstica.\n_START_SECTION_\nPripomo\xc4\x8dki in vti\xc4\x8dniki\n_START_PARAGRAPH_\nPripomo\xc4\x8dki in vti\xc4\x8dniki za namizje so interaktivne mini-aplikacije, s katerimi kjerkoli na namizju prikazujemo uro (glej zaslonsko sliko stranske vrstice GDS verzije 5 zgoraj) in koledar, vreme, seznam opravkov, elektronske po\xc5\xa1te, seznam nazadnje odprtih datotek in spletnih strani, ter ostale vsebine. Nekateri pripomo\xc4\x8dki so sestavni del namestitvenega paketa programa Google Desktop, ostale pa si lahko uporabnik nalo\xc5\xbei naknadno iz galerije vseh pripomo\xc4\x8dkov, v katerega podjetje Google po lastni presoji vklju\xc4\x8duje tudi nekatere, ki jih izdelajo uporabniki sami in podjetja, ki niso povezana z Googlom.'